አስተማሪውና ተማሪው ጥቂት ወራት በዚህ ሁኔታ እንዳሳለፉ ዘርዐ ያዕቆብ በትምህርት ቤቱ ውስጥ የታወቀ ሁለተኛ በርጤሜዎስ ሆነ፡፡ አንድ ቀን መምህር እንግዳሸት ጸሎት ሲያደርሱ እንደ ዋሽንት ያለ ድምፅ እየተንቈረቈረ ወደ ጆሮዋቸው ደረሰ፡፡ ድግምታቸውን ቆም አደረጉና ማን፥ ምን እያለ እንደ ሆነ ለማድመጥ ሞከሩ፡፡ በትምህርት ቤታቸው ውስጥ አንዱ ተማሪ ዝማሬ እየቀጸለ መሆኑን ከድምፁ ጥራት በስተቀር የጕረሮው ዐመል የርሳቸው እንደ ሆነ አረጋገጡ፡፡ በርጤሜዎስ መሰላቸው፡፡ አንዱን ተማሪ ሲያልፍ ጠሩና “ማነው ዝማሬ የሚቀጽለው?” አሉና ጠየቁ፡፡ “አይዋ ዘርዐ ያዕቆብ” ሲል መለሰ ተማሪው፡፡ “የቱ ነው ዘርዐ ያዕቆብ? አይዋ በርጤሜዎስን የሚመራ መልከ መልካሙ ተማሪ” አላቸው፡፡ መቼ ወደ ትምህርት ቤታቸው እንደ ገባ እንኳ ማስታወስ አቃታቸው፡፡ የሚያስታውሱት ቢሆን መልኩን ለማየት ጓጉ፡፡ “ቅጸላውን ሲጨርስ ከኔ ዘንድ እንዲመጣ ንገረው” አሉትና ብዙ ለማውራት ምኞት ያደረበትን ተማሪ በማሰናበት የድግምት ጸሎታቸውን ቀጠሉ፡፡
